
	Παρουσίαση του βιβλίου

Την Τρίτη 21 Νοεμβρίου 2017 πραγματοποιήθηκε στο Σπίτι της Κύπρου, η παρουσίαση του βιβλίου Χριστιανική Τέχνη Συλλογή Χριστοφόρου.
Η έκδοση αποτελείται από 350 σελίδες με εικονογράφηση και θεωρητικά κείμενα. Η έρευνα και η ταξινόμηση των έργων έγινε από τη Νέλλη Κυριαζή, Ιστορικό της Τέχνης, η οποία έγραψε τα κείμενα και ανέλαβε την επιμέλεια του Λευκώματος, ενώ την καλλιτεχνική επιμέλεια είχε η γραφίστρια Σαλώμη Παπαδοπούλου. Η έκθεση της Συλλογής παρουσιάστηκε στον χώρο «Εν πλω» του Δήμου Πάφου, στο πλαίσιο των εκδηλώσεων Πάφος, Πολιτιστική Πρωτεύουσα της Ευρώπης 2017.

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια διάβασε τον χαιρετισμό του Πρέσβη της Κυπριακής Δημοκρατίας κ. Κυριάκου Κενεβέζου ο οποίος λόγω ανειλημμένων υπηρεσιακών υποχρεώσεων δεν κατέστη δυνατόν να παρευρεθεί στην εκδήλωση.

 «Η πραγματικά βιωματική σχέση του Χαράλαμπου Χριστοφόρου με τη Θεία Τέχνη, είχε ως αποτέλεσμα τη δημιουργία μια πλούσιας προσωπικής συλλογής εικόνων, πινάκων, χαρακτικών, γλυπτών και άλλων αντικειμένων, που καταδεικνύουν την βαθιά πίστη και το δημιουργικό πάθος του συλλέκτη, ενώ ιχνηλατούν την προσωπική και επαγγελματική του πορεία στις πολλαπλές και διαδοχικές μετακινήσεις του ως διπλωμάτης καριέρας» επεσήμανε ο κ. Κενεβέζος στον χαιρετισμό του. 
Ακολούθως ο Πρέσβης κ. Χαράλαμπος Χριστοφόρου χαιρέτισε την εκδήλωση,  εκφράζοντας την ικανοποίησή του που, όπως είπε, «είδαμε με τη γυναίκα μου Ρίτσα ένα όνειρο ζωής 50 χρόνων να παίρνει σάρκα και οστά». Ο κ. Χαραλάμπους ευχαρίστησε θερμά όλους όσοι συνέβαλαν στην υλοποίηση της έκδοσης καθώς επίσης και στην πραγματοποίηση της εκδήλωσης.

Για το βιβλίο και τη Συλλογή Χριστοφόρου μίλησε η Ιστορικός Τέχνης κ. Νέλλη Κυριαζή η οποία αναφέρθηκε στη μακρά συνεργασία με το ζεύγος Χριστοφόρου και υπογράμμισε ότι «η συλλογή είναι καρπός και απόρροια στενής πίστης προς τη θρησκεία. Αφορά πολύ διαφορετικά  μέρη του κόσμου, εξαιρετικά διαφορετικές τεχνοτροπίες και προσεγγίσεις της θρησκείας, από διαφορετικούς λαούς και πολιτισμούς. Συνεκτικός κρίκος όλων αυτών των έργων είναι το έναυσμα που απορρέει  από την πίστη στη χριστιανική θρησκεία». Με την παράλληλη προβολή και παράθεση φωτογραφιών, η κυρία Κυριαζή, έκανε μια αναλυτική παρουσίαση των έργων της συλλογής.
Ιστορία Τέχνης επτά αιώνων (13ος-20ός) διατρέχει η Συλλογή Χριστοφόρου. Διακόσια πενήντα (250) έργα Ζωγραφικής, Χαρακτικής και Γλυπτικής (μικρογλυπτικής), από την Ευρώπη και τη Λατινική Αμερική παρουσιάζουν ενδεικτικά την περιπέτεια, τις αναζητήσεις και τα μορφοπλαστικά μέσα της Τέχνης αυτών των αιώνων, με κοινό χαρακτηριστικό την έμπνευση των δημιουργών τους από τη Χριστιανική Θρησκεία. Το στοιχείο αυτό λειτουργεί συνεκτικά, εξειδικεύει τον χαρακτήρα της συγκεκριμένης Συλλογής και δίνει τη δυνατότητα μελέτης και σύγκρισης των διαφορετικών τρόπων απεικόνισης του ιδίου θεματικού ερεθίσματος. Στην πλειονότητα τους τα έργα είναι ανυπόγραφα, ωστόσο σε αρκετά οι υπογραφές φανερώνουν ζωγράφους με σημαντικό έργο: Οι Ιταλοί Filippo Abbiati, Giovanni Battista Tiepolo, Giovnni Battista Salvi, η Γαλλίδα Carola Sorg, οι Ισπανοί Isidoro Tapia, Juan Carlos Angles, οι Φλαμανδοί Jan Tengnangel, Guillam Forschondt. Εξαιρετικά ενδιαφέρον το τμήμα με ζωγραφικά έργα μεγάλων δασκάλων –Rafael, Tintoretto, da Cortona, Guercino, Rubens- που έχουν μεταφερθεί σε χάραξη από δεινούς καλλιτέχνες του είδους. Εδώ περιλαμβάνονται και χαρακτικά των Durer και Rembrandt. Μεγάλος αριθμός ρωσικών εικόνων καταγράφει την πορεία αυτής της τέχνης και τη σταδιακή απομάκρυνσή της από τα βυζαντινά πρότυπα, ενώ οι μεταβυζαντινές εικόνες από Έλληνες αγιογράφους, μεταξύ των οποίων ο Σπύρος Πελεκάσης και ο Ιωάννης Κορνάρος, μαρτυρούν τις ωσμώσεις και τις έξωθεν επιρροές. Εκφραστικό προς αυτήν την κατεύθυνση είναι το έργο του Νικολάου Κοντούνη, ζωγράφου της Επτανησιακής Σχολής. Στη Συλλογή εκπροσωπούνται σημαντικοί Έλληνες και Κύπριοι καλλιτέχνες. Ενδεικτικά αναφέρονται: Γύζης, Παρθένης, Κόντογλου, Χατζηκυριάκος Γκίκας, Μανουσάκης, Αβερκίου, Μιχαηλίδης, Γεωργίου, Κισσονέργης, Κοντόπουλος, Μάρθας, Πατσόγλου, Γκολφίνος, Λανίτης. Αξιοπρόσεκτη πτυχή της Συλλογής καταρτίζουν τα σχεδόν άγνωστα θρησκευτικά έργα, τα φιλοτεχνημένα από ανώνυμους ζωγράφους της Λατινικής Αμερικής του 17ου και 18ου αι., καρπός της εκεί διδασκαλίας Ισπανών ζωγράφων και της εντόπιας έκφρασης των Ινδιάνων. 

